Han var den absolutte topscorer, da der i maj var valg til Europa-Parlamentet.

Med knap 470.000 personlige stemmer var han med til at gøre Dansk Folkeparti til det største danske parti i Europa-Parlamentet.

Men når denne valgperiode i Bruxelles lakker mod ende, drager Dansk Folkepartis Morten Messerschmidt mod dansk politik med ønsket om en plads Folketinget i bagagen.

Passer med valg

- Jeg stiller ikke op som spidskandidat for Dansk Folkeparti til Europa-Parlamentet igen. I hvert fald ikke på den her side af min pensionsmodne tilværelse, siger 33-årige Morten Messerschmidt, der har siddet i Europa-Parlamentet siden 2009.

Hans nuværende periode i Bruxelles udløber i 2019, og det passer ifølge stemmeslugeren godt med, at han kan stille op til Folketinget - ikke ved det kommende folketingsvalg - men det næste, og det er ifølge Messerschmidt et passende tidspunkt at forlade EU.

Stærkt mandat

- Jeg har fået et meget stærkt mandat fra de danske vælgere. Knap en halv million har stemt på mig personligt, og så vil det være forkert at luske ud af døren efter under et år. Mine planer er rettet mod EU-mandatets afslutning, og det passer faktisk meget godt med det folketingsvalg, der kommer til den tid, siger Messerschmidt, der sidste år fik en plads i Dansk Folkepartis ledelse.

- Det at sidde i Europa-Parlamentet er vigtigt. Der foregår rigtig meget i Bruxelles, som vi skal rette op på, men det vil altid trække i en politiker at være i Folketinget, og efter omkring 10 år i Bruxelles synes jeg, det er rigtigt at kunne vende tilbage.

Hvad vil du sige til dem, der tænker: Han er lige blevet valgt, og så tænker han allerede på Danmark?